Philip Billing
Philip Billing er en dansk fodboldspiller, der spiller for den engelske Premier League-klub AFC Bournemouth. Billing er midtbanespiller og står noteret for i alt fem landskampe for Danmark (pr. 26.3.2023).
Philip Billing begyndte at spille fodbold i Jerne IF, inden han skiftede til Esbjerg fB. I 2013 skrev han kontrakt med den engelske klub Huddersfield Town, hvor han i 2014 debuterede på førsteholdet. I sæsonen 2016/2017 var han med til at sikre Huddersfield oprykning til Premier League. Da klubben i 2019 rykkede ned igen, valgte han imidlertid at fortsætte karrieren i Bournemouth.
Philip Billing har spillet 1 kamp på U19-landsholdet og 12 kampe på U21-landsholdet og fik debut på A-landsholdet under Kasper Hjulmand den 7. oktober 2020 i en venskabskamp mod Færøerne.